Zagreb,13. ožujka 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnice Kristine Vlaić Bubalo, zamjenice gradonačelnika Grada Skradina za davanjem mišljenja Povjerenstva,** na 1. sjednici, održanoj 13. ožujka 2018.g. daje sljedeće:

**MIŠLJENJE**

1. **Grad Skradin može stupiti u poslovni odnos s Obiteljskim poljoprivrednim gospodarstvom (u daljnjem tekstu: OPG) čija nositeljica je majka dužnosnice Kristine Vlaić Bubalo, zamjenice gradonačelnika Grada Skradina, ukoliko navedena dužnosnica postupi sukladno uputama Povjerenstva iz ovog mišljenja, a u cilju izbjegavanja sukoba interesa.**
2. **Dužnosnica Kristina Vlaić Bubalo dužna je članovima Gradskog vijeća Grada Skradina deklarirati okolnost da je OPG, čija nositeljica je majka dužnosnice,** **podnio prijavu na javni natječaj za davanje u zakup javnih površina za postavljanje štanda za prodaju poljoprivrednih proizvoda, raspisan od strane Grada Skradina. Istu okolnost dužnosnica je dužna javno objaviti na internetskim stranicama Grada Skradina. Dužnosnica je nadalje obvezna izuzeti se od svakog, pa i posrednog, oblika sudjelovanja u provedbi postupka javnog natječaja, a posebice od sudjelovanja u postupku licitacije te donošenja odluke o odabiru najpovoljnije ponude.**
3. **Dužnosnica, odnosno Grad Skradin dužni su prije stupanja u poslovni odnos, dostaviti Povjerenstvu dokumentaciju iz koje je vidljivo kako su provedene upute Povjerenstva.**
4. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnijela je dužnosnica Kristina Vlaić Bubalo, zamjenica gradonačelnika Grada Skradina. U knjigama ulazne pošte zahtjev je zaprimljen 26. veljače 2018.g. pod poslovnim brojem 711-U-727-M-34/18-01-5, povodom kojeg se vodi predmet broj M-34/18.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog zakona. Uvidom u Registar dužnosnika utvrđeno je da Kristina Vlaić Bubalo obnaša dužnost zamjenice gradonačelnika Grada Skradina u mandatu 2017.-2021.g. Kristina Vlaić Bubalo je stoga, povodom obnašanja navedene dužnosti, obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica u bitnom navodi da od 29. svibnja 2017.g. obnaša dužnost zamjenice gradonačelnika Grada Skradina te od Povjerenstva traži mišljenje može li OPG čija nositeljica je njezina majka podnijeti prijavu na javni natječaj za davanje u zakup javnih površina za postavljanje štanda za prodaju poljoprivrednih proizvoda koji raspisuje gradonačelnik Grada Skradina. Predmetni natječaj trebao bi biti raspisan tijekom ožujka ili travnja tekuće godine. Dužnosnica pojašnjava da se ugovor o davanju u zakup javnih površina za postavljanje štanda zaključuje na određeno vrijeme, odnosno za vrijeme trajanja turističke sezone te da se postupak provodi putem javne licitacije koju provodi Povjerenstvo za provedbu natječaja za raspolaganje nekretninama u vlasništvu Grada Skradina. Dužnosnica nadalje navodi da je njena majka kao nositeljica OPG-a posljednjih 15 godina, na temelju prethodno provedenog javnog natječaja i postupka licitacije, sklapala s Gradom Skradinom istovrsne ugovore. Dužnosnica još navodi da je do 2014.g. i ona bila član istog OPG-a, što od 2014.g. više nije, već je zaposlena u osnovnoj školi, dok dužnost zamjenice gradonačelnika Grada Skradina obnaša kao volonter, odnosno bez zasnivanja radnog odnosa.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, majka dužnosnice je član obitelji dužnosnika u smislu ZSSI-a. Stavkom 3. istog članka propisano je da su nositelji samostalnih djelatnosti poslovni subjekti u smislu ZSSI-a te se stoga nositelji obiteljskog poljoprivrednog gospodarstva smatraju poslovnim subjektima u smislu ZSSI-a.

Člankom 18. stavkom 1. ZSSI-a propisano je da je dužnosnik dužan pravodobno obavijestiti Povjerenstvo u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 18. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Povjerenstvo obrazlaže da je zakonodavac situacije iz članka 18. stavka 1. ZSSI-a, dakle situacije u kojima tijelo javne vlasti u kojem dužnosnik obnaša dužnost stupa u poslovni odnos s poslovnim subjektom u kojem član obitelji dužnosnika ima udjele u vlasništvu, predvidio kao situacije u kojima se pretpostavlja mogući utjecaj privatnog interesa toga člana obitelji na dužnosnikovu nepristranost prilikom donošenja odluka koje se odnose na takav poslovni odnos. Svrha instituta prethodne obavijesti iz članka 18. ZSSI-a jest da Povjerenstvo prije nastanka određenog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da ukaže dužnosniku na mjere koje dužnosnik i tijelo u kojem obnaša dužnost moraju poduzeti kako bi se zaštitio javni interes.

Povjerenstvo nadalje ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

Dužnosnica Kristina Vlaić Bubalo je stoga, u svrhu jačanja transparentnosti u obnašanju javnih dužnosti i očuvanja vlastitog integriteta, obvezna članovima Gradskog vijeća Grada Skradina deklarirati da je OPG čija nositeljica je majka dužnosnice, podnio prijavu na javni natječaj za davanje u zakup javnih površina za postavljanje štanda za prodaju poljoprivrednih proizvoda, raspisan od strane Grada Skradina. Istu okolnost dužnosnica je dužna objaviti na službenim internetskim stranicama Grada Skradina. Na taj način skreće se pozornost članovima predstavničkog tijela Općine Skradin i zainteresiranoj javnosti na potrebu kontrole provedbe predmetnog javnog natječaja te, ukoliko dođe do sklapanja ugovora, na potrebu provođenja nadzora nad izvršavanjem istog.

Dužnosnica je nadalje dužna izuzeti se od svakog, pa i posrednog, oblika sudjelovanja u provedbi postupka predmetnog javnog natječaja, a posebice od sudjelovanja u postupku licitacije te od donošenja odluke o odabiru najpovoljnije ponude. Primjenom instituta izuzimanja u opisanoj situaciji otklanja se svaka sumnja da je dužnosnica Kristina Vlaić Bubalo koristila dužnost zamjenica gradonačelnika Grada Skradina u cilju postizanja probitka povezane osobe.

Povjerenstvo ističe da je dužnosnica, odnosno Grad Skradin kao tijelo u kojem dužnosnica obnaša dužnost obvezno prije stupanja u poslovni odnos dostaviti Povjerenstvu dokumentaciju iz koje je vidljivo jesu li i na koji način provedene upute Povjerenstva, posebice zapisnik sa sjednice Gradskog vijeća Grada Skradina na kojoj je dužnosnica deklarirala okolnost da se na javni natječaj za davanje u zakup javnih površina za postavljanje štanda za prodaju poljoprivrednih proizvoda, javio OPG čija nositeljica je majka dužnosnice. Također je potrebno dostaviti ispis ili poveznicu na internetsku stranicu Grada Skradina na kojoj je objavljena navedena okolnost te natječajnu dokumentaciju iz koje je vidljivo da dužnosnica Kristina Vlaić Bubalo nije ni na koji način sudjelovala u predmetnom javnom natječaju.

Povjerenstvo će potom u posebnoj odluci utvrditi jesu li upute Povjerenstva provedene na način koji omogućava izbjegavanje sukoba interesa dužnosnika i osigurava zakonito postupanje u konkretnom slučaju.

Ukoliko ponuda OPG-a čiji nositelj je majka dužnosnice, bude izabrana kao najpovoljnija, Povjerenstvo upućuje dužnosnicu da se nakon donošenja odluke Povjerenstva, izuzme od potpisivanja ugovora u ime Grada Skradina s navedenim OPG-om.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Kristina Vlaić Bubalo, elektroničkom dostavom
2. Grad Skradin
3. Objava na internetskoj stranici Povjerenstva
4. Pismohrana